b'\n_START_ARTICLE_\nKentaver (planetoid)\n_START_PARAGRAPH_\nKentaver je pripadnik skupine ledenih planetoidov, ki kro\xc5\xbeijo okoli Sonca med Jupitrom in Neptunom, to je na razdajah od 5 a.e do 30 a.e. Nekateri na svoji poti pre\xc4\x8dkajo tudi tirnico Marsa. Ime imajo po kentavrih iz gr\xc5\xa1ke mitologije.\n_START_SECTION_\nOdkrivanje\n_START_PARAGRAPH_\nPrvi kentaver, ki ga danes imenujemo 2060 Hiron, je odkril Charles T. Kowal 18. oktobra 1977 . Ko se je novo odkrito telo pribli\xc5\xbeevalo prison\xc4\x8dju, je razvilo rep podobno kot kometi. Zaradi tega so ga najprej uvrstili med komete z oznako 95/P Chiron. _NEWLINE_Leta 1992 so odkrili \xc5\xa1e kentaver 5145 Folus in leta 1993 \xc5\xa1e 8405 Nesus._NEWLINE_Najve\xc4\x8dji do sedaj odkriti kentaver je 10199 Harikla s premerom 225 km (odkrit leta 1977)._NEWLINE_Podobno kot Hiron razvijeta rep \xc5\xa1e dva kentavra: 60558 Eheklej in 166P/NEAT 2001 T4.\n_START_SECTION_\nRaziskovanja\n_START_PARAGRAPH_\nNobenega kentavra doslej \xc5\xa1e ni posnela kak\xc5\xa1na vesoljska sonda._NEWLINE_Domnevajo, da je Saturnova luna Feba ujeti kentaver. Posnela ga je vesoljska sonda Cassini-Huygens v letu 2004._NEWLINE_Vesoljski teleskop Hubble je uspel dobiti nekaj podatkov o povr\xc5\xa1ju kentavra 8495 Asbol ._NEWLINE_V letu 2010 je vesoljska ladja New Horizons letela relativno blizu kentavra 83892 Krantor\n_START_SECTION_\nTirnice\n_START_PARAGRAPH_\nTirnice kentavrov v dalj\xc5\xa1em obdobju niso stabilne. Opazovanja ka\xc5\xbeejo da obstoja povezava med Kuiperjevim pasom in kometi s kratkotrajno obhodno dobo. Mo\xc5\xbeno je, da so to telesa iz Kuiperjevega pasu, ki se jim je tirnica toliko spremenila (zaradi gravitacijskih vplivov), da pre\xc4\x8dkajo Neptunovo tirnico. Gibanje kentavrov se mo\xc4\x8dno spremeni, ko se pribli\xc5\xbeajo velikim planetom.\n_START_SECTION_\nIzvor\n_START_PARAGRAPH_\nIzvor kentavrov \xc5\xa1e ni popolnoma pojasnjen, ker so podatki zelo pomanjkljivi. Simulacije ka\xc5\xbeejo na to, da bi kentavri lahko nastali ob motnjah Kuiperjevega pasu. Tak\xc5\xa1ne motnje bi lahko izvrgle telesa, ki bi postali kentavri._NEWLINE_Razpr\xc5\xa1eni disk bi lahko prav tako veliko prispeval k nastanku kentavrov, vendar barva njegovih teles ne odgovarja opazovani barvi kentavrov._NEWLINE_Plutini ka\xc5\xbeejo podobne barve kot kentavri. Iz tega bi sledilo, da plutini nimajo tako stabilnih tirnic, kot so domnevali do sedaj.'